লিভার ক্যান্সারের কাছে হার, প্রয়াত রিঙ্কু সিংহের বাবা

ওয়েব ডেস্ক: প্রয়াত হলেন ভারতীয় ক্রিকেটার (Indian Cricketer) রিঙ্কু সিংহের (Rinku Singh) বাবা খানচন্দ্র সিংহ। গত কয়েকদিন ধরেই মৃত্যুর সঙ্গে পাঞ্জা লড়ছিলেন তিনি। শেষ পর্যন্ত সব লড়াই থেমে গেল গ্রেটার নয়ডার (Great Noida) একটি বেসরকারি হাসপাতালে।

হাসপাতাল সূত্রে খবর, চতুর্থ পর্যায়ের লিভার ক্যান্সারে আক্রান্ত ছিলেন খানচন্দ্র সিংহ। সম্প্রতি তাঁর শারীরিক অবস্থার অবনতি ঘটায় তাঁকে নয়ডার ওই বেসরকারি হাসপাতালে ভর্তি করা হয়। হাসপাতাল সূত্রে খবর, শেষ কয়েকদিন ভেন্টিলেটর সাপোর্টে রাখা হয়েছিল। পাশাপাশি রেনাল রিপ্লেসমেন্ট থেরাপিও দেওয়া হয়। চিকিৎসকদের চেষ্টা সত্ত্বেও অবস্থার আর উন্নতি হয়নি।

আরও পড়ুন: বিশাল লক্ষ্য, ভেঙে পড়ল জিম্বাবোয়ে! ৭২ রানের বড় জয় ভারতের

বাবার অসুস্থতার খবর পেয়ে জিম্বাবোয়ে ম্যাচের আগেই চেন্নাই থেকে টিম ইন্ডিয়ার শিবির ছেড়ে নয়ডায় ফিরে আসেন রিঙ্কু। কিন্তু শেষ পর্যন্ত বাবাকে আর ফেরানো গেল না। প্রিয়জনের মৃত্যুতে শোকস্তব্ধ পরিবার ও ঘনিষ্ঠ মহল।